Title: ระเบียบการท่าเรือแห่งประเทศไทย ว่าด้วยการสำรวจสินค้าขาเข้าชำรุด พ.ศ. 2557

ระเบียบการท่าเรือแห่งประเทศไทย

ระเบียบการท่าเรือแห่งประเทศไทย
ว่าด้วยการสำรวจสินค้าขาเข้าชำรุด
พ.ศ. ๒๕๕๗[๑]

โดยที่เห็นเป็นการสมควรให้มีการปรับปรุงระเบียบเกี่ยวกับการสำรวจสินค้าขาเข้าชำรุด
ให้เหมาะสมกับปัจจุบัน อาศัยอำนาจตามความในมาตรา ๙ (๓) และ (๔) มาตรา ๒๔ มาตรา ๒๙
วรรคแรก (๑) และวรรคสอง แห่งพระราชบัญญัติการท่าเรือแห่งประเทศไทย พ.ศ. ๒๔๙๔
ผู้อำนวยการการท่าเรือแห่งประเทศไทย
ซึ่งได้รับมอบอำนาจจากคณะกรรมการการท่าเรือแห่งประเทศไทย จึงให้ดำเนินการดังนี้

ข้อ ๑  ระเบียบนี้เรียกว่า ระเบียบการท่าเรือแห่งประเทศไทย ว่าด้วยการสำรวจสินค้าขาเข้าชำรุด พ.ศ.
๒๕๕๗

ข้อ ๒  ให้ใช้ระเบียบนี้ตั้งแต่วันที่ ๕ มกราคม
๒๕๕๘ เป็นต้นไป

ข้อ ๓  นับแต่วันใช้ระเบียบนี้ ให้ยกเลิก
๓.๑ ระเบียบการท่าเรือแห่งประเทศไทย ว่าด้วยการสำรวจสินค้าชำรุด พ.ศ.
๒๕๔๕
๓.๒ ระเบียบ คำสั่ง ประกาศ หรือหลักปฏิบัติอื่นใดที่ขัดหรือแย้งกับระเบียบนี้

ข้อ ๔  ในระเบียบนี้
สินค้า หมายความว่า สัตว์ พืช
หรือสิ่งของทุกชนิดที่แลกเปลี่ยน ซื้อ ขาย ให้ หรือถือกรรมสิทธิ์ได้ตามกฎหมาย
และให้หมายรวมถึงของใช้ส่วนตัวของบุคคล หรือนิติบุคคลที่นำเข้า
สินค้าชำรุด หมายความว่า
สินค้าซึ่งโดยสภาพของตัวสินค้าเอง หรือหีบห่อ แตก ชำรุด เสียหาย บุบสลาย ฉีก ขาด
คด งอ เปรอะเปื้อน เป็นสนิม หรือผิดจากสภาพปกติ
หัวหน้าแผนก หมายความว่า
หัวหน้าแผนกโรงพักสินค้า หรือหัวหน้าแผนกคลังสินค้าหรือผู้ที่ได้รับมอบหมาย
ผู้เกี่ยวข้อง หมายความว่า
ผู้ประกอบการรับจ้างเปิดตู้สินค้า หรือพนักงานบริษัทตัวแทนเรือ หรือเจ้าของสินค้า
หรือตัวแทนเจ้าของสินค้า หรือผู้ที่ได้รับมอบหมาย
หรือได้รับอนุญาตจากการท่าเรือแห่งประเทศไทย

ข้อ ๕  ให้ผู้อำนวยการการท่าเรือแห่งประเทศไทย
เป็นผู้รักษาการตามระเบียบนี้ และมีอำนาจในการออกคำสั่ง ประกาศ หรือหลักปฏิบัติ รวมทั้งเป็นผู้วินิจฉัยชี้ขาดกรณีที่มีปัญหาเกี่ยวกับการดำเนินการตามระเบียบนี้และให้ถือเป็นที่สุด

หมวด ๑
กรณีที่มีสินค้าชำรุดซึ่งขนถ่ายจากเรือ
หรือขนถ่ายจากตู้สินค้า
แล้วนำเข้าเก็บในโรงพักสินค้า
หรือคลังสินค้า

ข้อ ๖  ให้หัวหน้าแผนกที่เกี่ยวข้องกับสินค้าชำรุดนั้น
จัดเจ้าหน้าที่สำรวจสินค้าอย่างน้อย ๑ คน หรือพนักงานจัดเรียงอย่างน้อย ๑ คน
ปฏิบัติหน้าที่ที่ห้องเก็บสินค้าชำรุดตลอดเวลาที่เปิดโรงพักสินค้า หรือคลังสินค้า

ข้อ ๗  ให้พนักงานผู้มีหน้าที่จดรายการสินค้าของโรงพักสินค้า
หรือคลังสินค้า และพนักงานจดรายการสินค้าของบริษัทตัวแทนเรือ
หรือผู้เกี่ยวข้องบันทึก หรือหมายเหตุสินค้าชำรุดลงในใบจดรายการสินค้า
ที่ขนถ่ายจากเรือหรือที่ขนถ่ายจากตู้สินค้า
หรือบันทึกข้อมูลสินค้าชำรุดเข้าสู่ระบบคอมพิวเตอร์ โดยใช้อุปกรณ์อิเล็กทรอนิกส์
และทำการบันทึกภาพสินค้าที่เกิดการชำรุดนั้นจากหน้าระวางขนถ่ายสินค้าจากเรือ
หรือหน้าตู้สินค้าเพื่อเก็บไว้เป็นหลักฐาน
ให้หัวหน้าแผนก และผู้เกี่ยวข้องคัดแยกสินค้าชำรุดออกจากสินค้าดี
แล้วควบคุมส่งไปเก็บที่ห้องเก็บสินค้าชำรุด ยกเว้นสินค้าชำรุดที่ไม่สามารถ
หรือไม่สะดวกที่จะส่งไปที่ห้องเก็บสินค้าชำรุด ให้จัดเก็บแยกไว้เป็นการเฉพาะในพื้นที่ที่จัดเก็บสินค้า
พร้อมทั้งแจ้งเจ้าหน้าที่สำรวจสินค้าให้ทราบถึงตำบลที่อยู่ของสินค้าชำรุดที่จัดเก็บไว้

ข้อ ๘  เมื่อเจ้าหน้าที่สำรวจสินค้าได้รับสินค้าชำรุดแล้ว
ให้ทำบัญชีไว้เป็นหลักฐาน และรีบแจ้งเจ้าหน้าที่ศุลกากร และพนักงานบริษัทตัวแทนเรือที่ได้รับมอบอำนาจมาทำการสำรวจโดยทันที
 ทั้งนี้
การแจ้งจะแจ้งด้วยวาจาก่อนก็ได้ แต่ถ้าพนักงานบริษัทตัวแทนเรือไม่มาทำการสำรวจ
ให้แจ้งเป็นหนังสือตามแบบใบแจ้งให้มาสำรวจสินค้า หรือของที่ชำรุด [ทกท. ๐๑.๐๐.๐๑
(๑๓) / (แบบ ผร.๑)] โดยให้พนักงานบริษัทตัวแทนเรือลงนามรับไว้ในสำเนา

ข้อ ๙  ในกรณีที่ไม่สามารถทำการสำรวจสินค้าชำรุดในทันทีทันใดได้
ให้เจ้าหน้าที่สำรวจสินค้าทำการชั่งน้ำหนักหีบห่อไว้
และนำเข้าเก็บในห้องเก็บสินค้าชำรุด
หรือบริเวณที่หัวหน้าแผนกกำหนดเป็นการเฉพาะโดยแยกต่างหากจากสินค้าดีเพื่อทำการสำรวจในโอกาสแรก
 ทั้งนี้ ให้ยกเว้นสินค้าบางประเภท
โดยให้อยู่ในดุลยพินิจของหัวหน้าแผนก

ข้อ ๑๐  ให้เจ้าหน้าที่สำรวจสินค้าทำการเปิดหีบห่อสินค้าชำรุดต่อหน้าพนักงานบริษัทตัวแทนเรือและเจ้าหน้าที่ศุลกากร
โดยจัดทำบันทึกความเสียหายลงในแบบร่างการสำรวจสินค้าชำรุดที่ขนถ่ายจากเรือ/
เปิดจากตู้สินค้า [ทกท. ๐๑.๐๐.๐๑ (๑๔)/(แบบ ผร.๒)]
แล้วลงนามรับรองกันทั้งฝ่ายโรงพักสินค้า หรือคลังสินค้า
ฝ่ายพนักงานบริษัทตัวแทนเรือและเจ้าหน้าที่ศุลกากร
จากนั้นมอบสำเนาให้ฝ่ายละหนึ่งฉบับ เพื่อเก็บไว้เป็นหลักฐาน
และหากมีข้อความผิดพลาดให้ขีดฆ่าแล้วลงนามกำกับไว้ โดยห้ามมิให้ลบออก

ข้อ ๑๑  สินค้าประเภทรถยนต์
ให้ทำการสำรวจรายละเอียดของรถยนต์ลงในแบบสำรวจสินค้ารถยนต์ (TALLY SHEET FOR UNPACKED MOTOR CAR & TRUCK) [ทกท. ๐๑.๐๐.๐๑ (๑๖)]

ข้อ ๑๒  เมื่อทำการสำรวจสินค้าชำรุดเสร็จไปครั้งหนึ่ง
ๆ ให้เจ้าหน้าที่สำรวจสินค้าจัดพิมพ์แบบรายการสินค้าชำรุด [ทกท. ๐๑.๐๐.๐๑
(๑๕)/(แบบ ผร.๓)]
โดยใช้รายละเอียดจากแบบร่างการสำรวจสินค้าชำรุดที่ขนถ่ายจากเรือ/เปิดจากตู้สินค้า
[ทกท. ๐๑.๐๐.๐๑ (๑๔)/(แบบ ผร.๒)] ตามข้อ ๑๐ หรือแบบสำรวจสินค้ารถยนต์ (TALLY SHEET FOR UNPACKED MOTOR CAR & TRUCK) [ทกท. ๐๑.๐๐.๐๑ (๑๖)]
ตามข้อ ๑๑ แล้วรีบส่งให้พนักงานบริษัทตัวแทนเรือตรวจสอบลงนามรับรองโดยเร็ว

ข้อ ๑๓  ให้เจ้าหน้าที่สำรวจสินค้าดำเนินการจัดพิมพ์แบบรายการสำรวจสินค้า
(SURVEY NOTE) [ทกท. ๐๑.๐๐.๐๑ (๑๗)]
เพื่อมอบให้แก่เจ้าของสินค้า หรือตัวแทนต่อไป

หมวด ๒
กรณีสินค้าที่ขนถ่ายจากเรือ
หรือขนถ่ายจากตู้สินค้า
ซึ่งได้รับมอบไว้แล้วเกิดชำรุดภายหลัง

ข้อ ๑๔  ให้หัวหน้าแผนกที่เกี่ยวข้องกับสินค้าชำรุดนั้น
รายงานเหตุการณ์ที่เกิดขึ้นต่อผู้บังคับบัญชาทราบ ในโอกาสแรกที่จะทำได้
และให้เก็บรักษาสินค้าชำรุดดังกล่าวในที่ปลอดภัย

ข้อ ๑๕  ให้แจ้งต่อเจ้าของสินค้า
หรือตัวแทนเจ้าของสินค้าที่ชำรุด เพื่อมาทำการสำรวจสินค้าที่ชำรุดเสียหายโดยเร็ว
และต้องแจ้งให้เจ้าหน้าที่ศุลกากรทราบก่อนทำการสำรวจ

ข้อ ๑๖  ภายใต้บังคับข้อ
๑๕ ให้เจ้าหน้าที่สำรวจสินค้าที่ได้รับมอบหมายของหน่วยงานที่เกิดความเสียหาย
ผู้แทนกองกฎหมาย
และผู้เกี่ยวข้องร่วมกันทำการสำรวจสินค้าชำรุดนั้นโดยละเอียดโดยใช้แบบรายการสำรวจสินค้า/ตู้สินค้าชำรุด
[ทกท. ๐๑.๐๐.๐๑ (๑๘)/(แบบสำรวจ ๑)] บันทึก ไว้เป็นหลักฐาน
และร่วมกันลงนามในแบบรายการสำรวจสินค้า/ตู้สินค้าชำรุด ก่อนให้หัวหน้าหน่วยงาน หรือผู้ที่ได้รับมอบหมายลงนาม
พร้อมทั้งจัดทำรายงานเสนอคณะกรรมการสอบข้อเท็จจริงและพิจารณาค่าเสียหายกรณีสินค้า
หรือตู้สินค้าที่การท่าเรือแห่งประเทศไทยรับมอบและเก็บรักษาไว้เกิดชำรุดเสียหาย
หรือสูญหาย เพื่อพิจารณา

ข้อ ๑๗  เมื่อได้ทำการสำรวจสินค้าชำรุดนั้นเสร็จเรียบร้อยแล้ว
ให้รีบรายงานผลต่อผู้อำนวยการการท่าเรือแห่งประเทศไทย
เพื่อขออนุมัติและลงนามในแบบรายการสำรวจสินค้า/ตู้สินค้าชำรุด
เพื่อมอบให้แก่เจ้าของสินค้าต่อไป

ประกาศ
ณ วันที่ ๒๖ พฤศจิกายน พ.ศ. ๒๕๕๗
เรือตรี
ทรงธรรม  จันทประสิทธิ์
ผู้อำนวยการท่าเรือกรุงเทพ
รักษาการแทน
ผู้อำนวยการการท่าเรือแห่งประเทศไทย

[เอกสารแนบท้าย]

๑. ใบแจ้งให้มาสำรวจสินค้าหรือของที่ชำรุด (ทกท. ๐๑.๐๐.๐๑ (๑๓) แบบ
ผร.๑)
๒. ร่างการสำรวจสินค้าชำรุดที่ขนจากเรือ/เปิดจากตู้สินค้า (ทกท.
๐๑.๐๐.๐๑ (๑๔) แบบ ผร.๒)
๓. รายการสินค้าชำรุด (ทกท. ๐๑.๐๐.๐๑
(๑๕) แบบ ผร.๓)
๔. (ทกท. ๐๑.๐๐.๐๑ (๑๖))
๕. รายการสำรวจสินค้า (SURVEY NOTE) (ทกท. ๐๑.๐๐.๐๑ (๑๗))
๖. แบบรายการสำรวจสินค้า/ตู้สินค้าชำรุด
(ทกท. ๐๑.๐๐.๐๑ (๑๘) แบบสำรวจ ๑)

(ดูข้อมูลจากภาพกฎหมาย)

ปริยานุช/ผู้จัดทำ
๒ กุมภาพันธ์
๒๕๕๘

วิศนี/ผู้ตรวจ
๖ กุมภาพันธ์
๒๕๕๘

[๑] ราชกิจจานุเบกษา
เล่ม ๑๓๒/ตอนที่ ๘ ง/หน้า ๑/๒๙ มกราคม ๒๕๕๘